b'\n_START_ARTICLE_\nKvinand\n_START_SECTION_\nBeskrivelse\n_START_PARAGRAPH_\nKvinanda har et p\xc3\xa5fallende stort hode for kroppen og en steil panne, som gir hodet en trekantet profil. Kroppen virker litt klumpete. Hunnene blir omkring 39 cm, mens hannen er noe st\xc3\xb8rre og gjerne blir omkring 49 cm. Hannen er sortgr\xc3\xb8nn i hodefargen og har en karakteristisk hvit kinnflekk p\xc3\xa5 hver side av nebbroten. Hunnen er mer brunsort i hodefargen og kinnflekkene er mindre definerte. Hos hannen er buken og buksidene glinsende hvite, mens hunnen er m\xc3\xb8rk gr\xc3\xa5spettet. Hannens nebb er n\xc3\xa6rmest helt sort, mens hunnens har et lysere parti ytterst p\xc3\xa5 overnebbet.\n_START_SECTION_\nEtymologi\n_START_PARAGRAPH_\nDet norske navnet p\xc3\xa5 denne andefuglen stammer av hannens karakteristiske kvinende vingelyd under flukt. P\xc3\xa5 engelsk kalles imidlertid denne andefuglen for \xc2\xabgull\xc3\xb8ye\xc2\xbb (goldeneye), noe som stammer fra den karakteristiske gullgule fargen p\xc3\xa5 \xc3\xb8ynene hos denne arten.\n_START_SECTION_\nHekking\n_START_PARAGRAPH_\nKvinanda hekker i et bredt belte over hele Eurasia og Nord-Amerika, tett knyttet opp mot de boreale barskogsbeltene. Kvinanda er en s\xc3\xa5kalt hullruger som kan hekke p\xc3\xa5 plasser som ligger opp mot 3 kilometer fra vann. Den plasserer som regel reiret i et trehull, ofte i et gammelt svartspettreir der svartspetten forekommer. Ellers hekker den ofte i holker som er hengt opp spesielt for kvinand og ugler. Noen steder er kvinanda blitt vanligere etter at man har hengt opp holker, en indikasjon p\xc3\xa5 at mangel p\xc3\xa5 egnede hekkeplasser mange steder begrenser utbredelsen. H\xc3\xb8yvokst, gammel skog med st\xc3\xb8rre og mindre vann og sakteflytende elver er kvinandas n\xc3\xb8kkelbiotop. P\xc3\xa5 \xc3\x98stlandet er den en karakterart i Nordre Tyrifjorden v\xc3\xa5tmarkssystem \xc3\xa5ret rundt.\n_START_SECTION_\nHekking i Norge\n_START_PARAGRAPH_\nI Norge hekker kvinand fra Vest-Agder og nordover gjennom alle \xc3\xb8stlandsfylkene og til Tr\xc3\xb8ndelag. Lenger nord er den ogs\xc3\xa5 stedvis vanlig, avhengig av forekomsten av barskog. P\xc3\xa5 Vestlandet er kvinanda sjelden som hekkefugl, og den mangler omtrent helt p\xc3\xa5 vestsiden av en linje som strekker seg fra Eigersund s\xc3\xb8r i Rogaland og vest av vannskillet over fjella nord til grensen mellom Romsdal og Nordm\xc3\xb8re. Vinterstid forekommer kvinanda b\xc3\xa5de i ferskvann og saltvann langs kysten nordover til Nordland. Trolig trekker deler av den norske bestanden ut av landet til omr\xc3\xa5dene rundt Nordsj\xc3\xb8en, bl.a. overvintrer store mengder kvinender i de grunne havomr\xc3\xa5dene rundt Danmark.\n_START_SECTION_\nJakt\n_START_PARAGRAPH_\nI Norge kan kvinand jaktes p\xc3\xa5 i hele landet i perioden 10. september til 23. desember gjelder til og med 2016.'